Pillachilik tarmog‘ida ipak qurti ozuqa bazasini rivojlantirish bo‘yicha qo‘shimcha chora-tadbirlar to‘g‘risida

Respublikada tutzorlarni kengaytirish, tutchilikda suv tejovchi sug‘orish texnologiyalarini qo‘llash hamda agrotexnika tadbirlarini samarali o‘tkazilishini rag‘batlantirish, innovatsion g‘oyalar, ilmiy ishlanmalar va ilm-fan yutuqlarini keng joriy etish orqali pillachilik tarmog‘i ozuqa bazasini ko‘paytirish, eksportga mo‘ljallangan mahsulotlar ishlab chiqarish hajmini oshirish, shuningdek, pillachilik tarmog‘ida amalga oshirilayotgan islohotlarni yanada chuqurlashtirish maqsadida:
 1. Quyidagilar:
 2020-yilda yangi tutzorlar barpo etish uchun pillachilik tarmog‘i tashkilotlariga o‘rnatilgan tartibda ko‘p yillik ijara shartnomasi asosida ajratiladigan qishloq xo‘jaligida foydalanishdan chiqib ketgan yer maydonlarining hududlar kesimidagi ro‘yxati 1-ilovaga muvofiq;
 2020 — 2024-yillarda respublika hududlarida meliorativ obyektlar atrofida va qishloq xo‘jaligi yerlarida hosildorlikni ko‘paytirishga yo‘naltirilgan shamol va suv eroziyalaridan himoyalash uchun ihota tutzorlarini barpo etish prognoz parametrlari 2-ilovaga muvofiq;
 2020 — 2025-yillarda ipak qurti parvarishlash va tirik pilla xomashyosi yetishtirishning asosiy maqsadli ko‘rsatkichlari 3-ilovaga muvofiq tasdiqlansin.
 2. Shunday tartib o‘rnatilsinki, unga muvofiq yangi intensiv tutzorlar barpo etishni davlat tomonidan qo‘llab-quvvatlash maqsadida 2020-yil 1-fevraldan boshlab O‘zbekiston Respublikasining Davlat budjeti mablag‘lari hisobidan:
 pillachilik va tutchilik tashkilotlariga tutzorlarda tomchilatib sug‘orish tizimini joriy etish xarajatlarining bir qismini qoplash uchun tomchilatib sug‘orish tizimini joriy etgan holda yangidan tashkil etilgan tutzorlarning har bir gektariga 8 million so‘mgacha;
 maydoni 35 gektardan ziyod tutzorlarda suv chiqarish uchun burg‘ulangan quduqni, shuningdek, daryolar, kanallar va boshqa suv havzalaridan suvni tortish uchun nasos stansiyasini qurishga 120 million so‘mgacha subsidiya taqdim etiladi.
 Bunda budjet mablag‘larini oluvchilar bilan tuziladigan import shartnomalarini majburiy ekspertizadan o‘tkazish va ro‘yxatga olish talabi pillachilik va tutchilik tashkilotlari tomonidan suv tejovchi sug‘orish texnologiyalarini joriy etish, suv chiqarish uchun burg‘ulangan quduqni, shuningdek, daryolar, kanallar va boshqa suv havzalaridan suvni tortish uchun nasos stansiyasini qurish bo‘yicha ishlar doirasida tuziladigan import shartnomalariga tatbiq etilmaydi.
 Mazkur bandda ko‘rsatilgan subsidiyalar O‘zbekiston Respublikasi respublika budjetida O‘zbekiston Respublikasi Prezidenti topshiriqlariga muvofiq hududlarni ijtimoiy-iqtisodiy rivojlantirish bo‘yicha xarajatlar uchun nazarda tutilgan mablag‘lar hisobidan qoplanishi belgilab qo‘yilsin.
 3. O‘zbekiston Respublikasi Qishloq xo‘jaligi vazirligi:
 Suv xo‘jaligi vazirligi, “O‘zbekipaksanoat” uyushmasi va Moliya vazirligi bilan birgalikda ikki oy muddatda pillachilik va tutchilik tashkilotlariga tutzorlarda tomchilatib sug‘orish tizimlarini joriy etish, suv chiqarish uchun burg‘ulangan quduqni, shuningdek, daryolar, kanallar va boshqa suv havzalaridan suvni tortish uchun nasos stansiyasini qurish bo‘yicha xarajatlarning bir qismini qoplab berish tartibini Vazirlar Mahkamasiga kiritsin;
 Innovatsion rivojlanish vazirligi va “O‘zbekipaksanoat” uyushmasi bilan birgalikda 2020-yil 1-sentabrga qadar suv tejovchi sug‘orish texnologiyalarini joriy etishga davlat budjetidan ajratilgan mablag‘larning tutzorlarni tashkil etishga, suv va moddiy resurslar (elektr energiyasi, mineral o‘g‘itlar va boshqalar) iqtisod qilinishiga ta’sirini mustaqil konsalting kompaniyalarini jalb qilgan holda o‘rgansin va 2020-yil 15-sentabrga qadar Vazirlar Mahkamasiga suv tejovchi sug‘orish texnologiyalarni joriy etishning maqsadga muvofiqligi yuzasidan takliflar kiritsin;
 yangidan tashkil etiladigan tutzorlarga suv tejovchi sug‘orish texnologiyalarini joriy etish maqsadga muvofiq deb topilganda 2021-yildan boshlab Moliya vazirligi bilan birgalikda O‘zbekiston Respublikasi Davlat budjeti parametrlarini shakllantirishda zarur mablag‘larni ko‘zda tutib borilishini ta’minlasin.
 4. Mazkur qarorning 3-bandi uchinchi xatboshisida nazarda tutilgan mustaqil konsalting kompaniyalarini jalb qilish bilan bog‘liq xarajatlar O‘zbekiston Respublikasi Vazirlar Mahkamasi zaxira jamg‘armasidan qoplansin.
 5. Belgilab qo‘yilsinki:
 “O‘zbekipaksanoat” uyushmasi mahalliy davlat hokimiyati organlari bilan birgalikda pillachilik tashkilotlari tomonidan tutzorlar barpo etilishini monitoring qiladi va mavjud muammolarni hal etishda amaliy yordam ko‘rsatadi;
 o‘tkazilgan monitoring natijalari har yili bir marta xalq deputatlari tuman (shahar) Kengashlari tomonidan muhokama qilinadi va muhokama natijalariga ko‘ra pillachilik tashkilotlari o‘zlariga ajratilgan yer maydonlarida bir yil davomida tutzorlar tashkil qilmagan taqdirda ularga O‘zbekiston Respublikasi Prezidentining 2018-yil 4-dekabrdagi “Respublikada pillachilik tarmog‘ini jadal rivojlantirishni qo‘llab-quvvatlashga doir qo‘shimcha chora-tadbirlar to‘g‘risida”gi PQ-4047-son qaroriga muvofiq taqdim qilingan yer solig‘i bo‘yicha imtiyozlarning amal qilishini to‘xtatish to‘g‘risida qaror qabul qilinadi.
 O‘zbekiston Respublikasi Davlat soliq qo‘mitasi, Yer resurslari, geodeziya, kartografiya va davlat kadastri davlat qo‘mitasi xalq deputatlari tuman (shahar) Kengashlarining qarorlariga asosan yer maydonlaridan samarasiz foydalanayotgan pillachilik tashkilotlariga yer solig‘i bo‘yicha imtiyoz qo‘llashni to‘xtatish chorasini ko‘rsin.
 6. O‘zbekiston Respublikasi Qishloq xo‘jaligi vazirligi, “O‘zbekipaksanoat” uyushmasi va O‘zbekiston fermer, dehqon xo‘jaliklari va tomorqa yer egalari kengashining “O‘zbekipaksanoat” uyushmasi hududiy “Agropilla” mas’uliyati cheklangan jamiyatlariga tegishli bo‘lgan tutzorlarni tajriba sinov tariqasida aholiga oilaviy pudrat asosida 1 gektardan 3 gektargacha taqsimlash to‘g‘risidagi taklifiga rozilik berilsin. 
 7. O‘zbekiston Respublikasi Qishloq xo‘jaligi vazirligi “O‘zbekipaksanoat” uyushmasi, O‘zbekiston fermer, dehqon xo‘jaliklari va tomorqa yer egalari kengashi bilan birgalikda: 
 a) bir oy muddatda “O‘zbekipaksanoat” uyushmasi hududiy “Agropilla” mas’uliyati cheklangan jamiyatlariga tegishli bo‘lgan tutzorlarni aholiga oilaviy pudrat asosida taqsimlash tartibini quyidagi mexanizmlarni hisobga olgan holda ishlab chiqib, tasdiqlasin:
 pillachilik tashkilotlari tomonidan aholiga tutzorlarni yangilash uchun tut ko‘chatlari va pilla mavsumlarida ipak qurti urug‘ini bepul tarqatish;
 aholiga tutzorning but saqlanishi, tut bargi hosildorligini oshirish, yetishtirilgan pilla hajmi bo‘yicha talab qo‘yilishi;
 aholi tomonidan yetishtirilgan pilla hosilini sotishdan tashqari tutzorlar orasiga qo‘shimcha ekinlar ekish orqali olinadigan daromadlarni ularning o‘zlarida qoldirish;
 b) 2020-yil 1-aprelga qadar tajriba sinov tariqasida 4-ilovaga muvofiq hududlardagi tutzorlarni aholiga oilaviy pudrat asosida biriktirib berilishini ta’minlasin va 2020-yil 1-noyabrga qadar tajriba sinov natijalariga asosan respublikaning qolgan hududlaridagi mavjud tutzorlarni aholiga oilaviy pudrat asosida taqsimlash bo‘yicha taklif ishlab chiqib, Vazirlar Mahkamasiga kiritsin.
 8. “O‘zbekipaksanoat” uyushmasi:
 a) O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi, Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda 2020-yil 1-martga qadar: 
 respublikadagi mavjud tutzorlar xatlovdan o‘tkazilishini ta’minlasin;
 xatlov natijasida aniqlangan eskirgan, yaroqsiz tutzorlarni yangilash dasturini ishlab chiqib, Vazirlar Mahkamasiga tasdiqlash uchun kiritsin;
 o‘zboshimchalik bilan boshqa maqsadlarda foydalanish uchun berib yuborilgan tutzorlar bo‘yicha ma’lumotlarni tegishli organlarga, shu jumladan prokuratura organlariga qonunchilikda o‘rnatilgan tartibda chora ko‘rish uchun taqdim etsin; 
 b) 2020-yil yakuniga qadar pillachilik tarmog‘i tashkilotlariga ajratiladigan yerlarda kamida 5 ming gektar tutzor tashkil qilish va ularda tomchilatib sug‘orish tizimlarini joriy etish chorasini ko‘rsin.
 9. O‘zbekiston Respublikasi Qishloq xo‘jaligi vazirligi huzuridagi Agrosanoat majmui va oziq-ovqat ta’minoti sohasidagi loyihalarni amalga oshirish agentligi Investitsiyalar va tashqi savdo vazirligi hamda “O‘zbekipaksanoat” uyushmasi bilan birgalikda 2020-yil 1-aprelga qadar hududlarda pillachilik tarmog‘ini rivojlantirish maqsadida o‘rnatilgan tartibda xalqaro moliya tashkilotlarining imtiyozli kredit va grant mablag‘larini jalb qilish yuzasidan Vazirlar Mahkamasiga taklif kiritsin.
 10. O‘zbekiston Respublikasi Bandlik va mehnat munosabatlari vazirligi “O‘zbekipaksanoat” uyushmasi bilan birgalikda ishsiz aholini ipak qurti boqish va agrotexnik tadbirlar o‘tkazishni o‘rgatishga mo‘ljallangan o‘quv kurslarini tashkil etsin hamda pilla boqishdan olinadigan daromadlar bo‘yicha tushuntirish ishlarini olib borsin.
 11. Qoraqalpog‘iston Respublikasi Vazirlar Kengashi Raisi va viloyatlar hokimlari “O‘zbekipaksanoat” uyushmasi bilan birgalikda:
 tizimli ravishda hududlarda yangi tutzorlar barpo etish, eskirgan tutzorlarni yangilash, pilla yetishtirish mavsumlarini uyushqoqlik bilan o‘tkazish bo‘yicha hududiy dasturlarning ishlab chiqilishi, ijro etilishi va monitoringini ta’minlasin;
 har hafta tumanlar sektorlari rahbarlari, tegishli davlat organlarining hududiy bo‘linmalari bilan birgalikda pillachilik tarmog‘idagi muammolarni aniqlash va bartaraf etish maqsadida pillachilik tashkilotlari bilan uchrashuvlarni, pilla yetishtirish mavsumlarida esa kasanachilar xonadonlariga borishni tashkil etsin;
 pillachilik tarmog‘ini yanada rivojlantirishni rag‘batlantirish, shuningdek, hududlarda mavjud muammolarni hal etish bo‘yicha O‘zbekiston Respublikasi Vazirlar Mahkamasiga takliflar kiritib borsin.
 12. O‘zbekiston Respublikasi Innovatsion rivojlanish vazirligi “O‘zbekipaksanoat” uyushmasi va “O‘zstandart” agentligi bilan birgalikda ikki oy muddatda grant mablag‘lari hisobidan:
 Ipakchilik ilmiy-tadqiqot instituti tasarrufidagi naslli ipak qurti urug‘i yetishtiruvchi muassasalarni moliyaviy qo‘llab-quvvatlash maqsadida ularni moddiy-texnika vositalari bilan ta’minlash;
 “O‘zbekipaksanoat” uyushmasi huzurida pilla va ipak sifatini aniqlash bo‘yicha ixtisoslashgan zamonaviy laboratoriya tashkil qilish choralarini ko‘rsin.
 13. “O‘zbekipaksanoat” uyushmasi Ipakchilik ilmiy-tadqiqot instituti bilan birgalikda respublikada tayyorlanayotgan tut urug‘lari sifat ko‘rsatkichlarini nazorat qilish hamda tutchilikka ixtisoslashgan xo‘jaliklar tomonidan kafolatlangan tut ko‘chatlarini sotish tizimini yo‘lga qo‘ysin.
 14. O‘zbekiston Respublikasi Qishloq xo‘jaligi vazirligi, Oliy va o‘rta maxsus ta’lim vazirligi va “O‘zbekipaksanoat” uyushmasining Ipakchilik ilmiy-tadqiqot instituti va Toshkent davlat agrar universitetining ipakchilik va tutchilik yo‘nalishida kadrlarni tayyorlash sohasiga oid hamkorligini yo‘lga qo‘yish bo‘yicha taklifi ma’qullansin. 
 “O‘zbekipaksanoat” uyushmasi Toshkent davlat agrar universiteti bilan birgalikda:
 Ipakchilik ilmiy-tadqiqot institutida ipakchilik va tutchilik mutaxassisliklari bo‘yicha talabalarga mashg‘ulotlar o‘tkazish uchun zarur o‘quv korpusi ajratilishini, uning ta’mirlanishini, zamonaviy o‘quv va ilmiy-laboratoriya uskunalari, mebel, inventarlar bilan jihozlanishini ta’minlasin;
 Yaponiya, Koreya Respublikasi, Xitoy Xalq Respublikasi va boshqa ilg‘or xorijiy davlatlardagi ipakchilik va tutchilikka ixtisoslashgan ta’lim va ilmiy-tadqiqot institutlari bilan hamkorlikni yo‘lga qo‘yish hamda ulardagi malakali professor-o‘qituvchilar va mutaxassislarni o‘quv jarayoni va malaka oshirish kurslariga jalb etish choralarini ko‘rsin.
 15. Belgilab qo‘yilsinki, 2020-yil 1-fevraldan boshlab Ipakchilik ilmiy-tadqiqot instituti rahbar xodimlarining ish haqi budjet mablag‘lari hisobiga fundamental, amaliy tadqiqotlar va innovatsion ishlarning ilmiy-texnika dasturlarini amalga oshirishda qatnashuvchi ilmiy-tadqiqot muassasalari rahbar xodimlarining bazaviy lavozim maoshlariga tenglashtiriladi.
 16. O‘zbekiston Respublikasi Prezidentining ayrim hujjatlariga 5-ilovaga muvofiq qo‘shimcha va o‘zgartirish kiritilsin. 
 17. O‘zbekiston Respublikasi Qishloq xo‘jaligi vazirligi “O‘zbekipaksanoat” uyushmasi, manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 18. Mazkur qaror ijrosi quyidagi tartibda amalga oshirilsin:
 O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov — mazkur qaror ijrosini sifatli, to‘liq va o‘z vaqtida ta’minlasin, unda belgilangan chora-tadbirlarni amalga oshirish yuzasidan mas’ul vazirlik, idora va tashkilotlar faoliyatini samarali tashkil qilsin hamda muvofiqlashtirsin, har oyda ular rahbarlarining bajarilgan ishlar to‘g‘risidagi hisobotlarini qabul qilsin hamda aniqlangan kamchiliklarni o‘z vaqtida bartaraf etsin;
 Qoraqalpog‘iston Respublikasi Vazirlar Kengashi Raisi va viloyatlar hokimlari — mazkur qarorning 1-ilovasiga muvofiq hududlarda yangi tutzorlar barpo etish uchun “O‘zbekipaksanoat” uyushmasi tavsiyasiga asosan pillachilik tarmog‘i tashkilotlariga qishloq xo‘jaligida foydalanishdan chiqib ketgan yer maydonlarini ajratsin;
 “O‘zbekipaksanoat” uyushmasi raisi B.Q. Sharipov, Qoraqalpog‘iston Respublikasi Vazirlar Kengashi Raisi va viloyatlar hokimlari — tutzorlar tashkil qilish, ularda tomchilatib sug‘orish tizimlarini joriy etish, mavjud tutzorlarni aholiga oilaviy pudrat asosida taqsimlash va sifatli pilla yetishtirish bo‘yicha maqsadli ko‘rsatkichlarning bajarilishini ta’minlasin;
 O‘zbekiston Respublikasi O‘rmon xo‘jaligi davlat qo‘mitasi raisi N.J. Bakirov va “O‘zbekipaksanoat” uyushmasi raisi B.Q. Sharipov — respublika hududlarida meliorativ obyektlar atrofida va qishloq xo‘jaligi yerlarida shamol va suv eroziyalaridan himoyalash uchun ihota tutzorlarini barpo etish choralarini ko‘rsin;
 O‘zbekiston Milliy axborot agentligi bosh direktori A.K. Ko‘chimov, O‘zbekiston Milliy teleradiokompaniyasi raisi vazifasini bajaruvchi A.D. Xadjayev — mazkur qarorning mazmun-mohiyati va amaliy ahamiyatini yoritishga oid maqolalar, brifinglar, matbuot anjumanlari, tematik teleko‘rsatuvlar tashkil etsin.
 1. O‘zbekiston Respublikasi Prezidentining 2018-yil 27-dekabrdagi “Paxta xomashyosini yetishtirishda tomchilatib sug‘orish texnologiyalaridan keng foydalanish uchun qulay shart-sharoitlar yaratishga oid kechiktirib bo‘lmaydigan chora-tadbirlar to‘g‘risida”gi PQ-4087-son qaroriga 2-ilova quyidagi mazmundagi 13-band bilan to‘ldirilsin:
 “13. “O‘zbekipaksanoat” uyushmasining hududiy “Agropilla” MChJ rahbari”.
 2. O‘zbekiston Respublikasi Prezidentining 2019-yil 31-iyuldagi “Pillachilik tarmog‘ida chuqur qayta ishlashni rivojlantirish bo‘yicha qo‘shimcha chora-tadbirlar to‘g‘risida”gi PQ-4411-son qaroriga 3-ilovaning matni quyidagi tahrirda bayon etilsin: